
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  18 august 2009               

Pl-x  328/2009                     


AVIZ
asupra propunerii legislative privind transformarea cazărmilor dezafectate ale Ministerului Apărării Naţionale în cămine studenţeşti
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind transformarea cazărmilor dezafectate ale Ministerului Apărării Naţionale în cămine studenţeşti, trimisă cu adresa nr. P.l.x. 328 din 22 iunie 2009 şi înregistrată cu nr. 31/625 din 23 iunie 2009.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă în şedinţa din  17 iunie 2009.
Potrivit prevederilor art.61 din Regulamentul Camerei Deputaţilor, republicat, comisia a dezbătut propunerea legislativă  în şedinţa din  18 august 2009.

Propunerea legislativă are ca obiect de reglementare instituirea unor dispoziţii prin care cazărmile şi utilităţile dezafectate ale Ministerului Apărării Naţionale trec în subordinea consiliilor judeţene, respectiv a municipiului Bucureşti şi sunt transformate în cămine studenţeşti, cu finanţare din partea consiliilor judeţene, a Consiliului General al municipiului Bucureşti, precum şi a universităţilor beneficiare.
Membrii Comisiei au examinat propunerea legislativă supusă avizării, expunerea de motive şi avizul negativ al Consiliului Legislativ nr.329/14.04.2009. 
În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă, a acestei iniţiative legislative deoarece iniţiatorul nu precizează sursa de finanţare pentru punerea în aplicare a reglementărilor propuse conform articolului nr.138 alin (5) din Constituţia României, republicată. De asemenea, iniţiatorul nu a avut în vedere dispoziţiile art.14 din Legea privind finanţele publice locale nr.273/2006, cu modificările şi completările ulterioare, potrivit cărora nici o cheltuială nu poate fi înscrisă în bugetele locale şi nici nu poate fi angajată şi efectuată din aceste bugete dacă nu există o bază legală pentru respectiva cheltuială.
În raport de obiectul şi conţinutul reglementării,  propunerea legislativă  face parte din categoria legilor ordinare. 
                          PREŞEDINTE,                                          SECRETAR,

                          Daniel BUDA                                  Gabriel ANDRONACHE

